**Borom Sarret** (wolofinkielinen muunnos ranskan sanoista *bonhomme charette*; vapaa suomennos: *Kärrynkuljettaja*) on vuonna 1963 ensi-iltansa saanut Ousmane Sembènen ohjaama pääosin ranskankielinen, joiltain osin wolofinkielinen lyhytelokuva. Elokuvaa pidetään eräänä afrikkalaisen elokuvan klassikoista, keskeisenä teoksena erityisesti ranskankielisen länsiafrikkalaisen elokuvan synnyssä. Elokuvan ikärajaksi on esimerkiksi Britanniassa asetettu 15 vuotta ja African Filmlibaryllä raja on 16 vuotta, mutta Suomessa elokuva on luokiteltu kaikille ikäryhmille sallituksi (S).

Eräänä keskeisenä tyylikeinona Sembène käyttää kertojan ääntä, joka esittää kärrynkuljettajan ajatusmaailmaa, hänen sisäistä puhettaan. Epäsynkroninen voiceover-äänen kautta esitetään myös elokuvan näyttelijöiden vuoropuhelut. Samantapaista epäsynkronista ääntä on käytetty myös aikakauden elokuvissa Afrique sur Seine (Paulin Doumanou Vieyra, 1955) ja Aouré (Moustapha Alassane, 1962).

Elokuvan juoni
--------------

Kyyti synnytysklinikalle. Oikealla elokuvan päähenkilö.
Mustavalkoinen elokuva seuraa yhtä köyhän kärrymiehen työpäivää Dakarissa. Elokuvan päähenkilö on vaatimattoman, ihmisten ja tavaroiden kuljettamiseen käytettävän hevosvetoisen kärryn kuljettaja (borom sarret). Päivään sopii monia pieniä tuokiokuvia ja paljon katunäkymiä afrikkalaisen kaupungin elämästä. Aina kuljettaja ei saa odottamaansa maksua kyydistään. Hän kuljettaa niin talousvaikeuksista kärsivää rouvaa kaupungilla kuin raskaana olevaa naista puolisoineen synnytyssairaalaan. Mukana kulkee tynnyreitä kuin rakennustiiliäkin. Kun kuollutta pikkulasta tuovaa miestä ei päästetä hautausmaalle jonkun puuttuvan paperin vuoksi, kärrynkuljettaja jättää ruumiin maahan ja poistuu. Hyvin pukeutunut mies pyytää kuljettajaa viemään hänet kaupungin vauraampaan uuteen osaan. Suhteillaan kehuskeleva ja hyvää palkkiota lupaileva kyytiläinen suostuttelee kuljettajan matkaan vaikka hevoskärryt on kielletty tässä uudessa kaupunginosassa. Kyydin pysäyttävä poliisi paitsi polkee kärrynkuljettajan vahingssa pudottaman mitalin kenkänsä alle, myös takavarikoi sakon panttina kärrynkuljettajan kärryn. Kyydittävä livahtaa pois maksamatta, jatkaa autolla. Kärrynkuljettaja palaa kotiin laihan hevosensa kanssa ilman kärryjään, rahaa ja ruokaa.

Rooleissa
---------

|  |  |  |
| --- | --- | --- |
|  Ly Abdoulay  | … |  kärrynkuljettaja
  |

Lähteet
-------

1. 1 2  David Murphy: "Chapter 3: Francophone West African Cinema 1955–1969: False starts and new beginning", *teoksessa Lizelle Bisschoff & David Murphy (Editors): Africa's Lost Classics. New Histories of African Cinema*, s. 50–62. Borom Sarret -elokuvasta erityisesti alaotsikon *The Birth of Francophone West African Cinema, Take Three: Borom Sarret* yhteydessä s. 54–56. London, U.K.: Legenda, legendabooks.com, 2014. ISBN 978-1-907975-51-6. (englanniksi)
2. ↑  Pendergast, Tom & Pendergast, Sara (toim.): *International Dictionary of Films and Filmmakers, Vol. 2: Directors, 4th edition*, s. 899-901 Ousmane Sembene (by Curtis Schade). St. James Press, 2000. ISBN 1-55862-477-5 (vol. 2). Teoksen verkkoversio (pdf, teoksella useita vaihtoehtoisia osoitteita verkossa) (viitattu 4.5.2019). (englanniksi)
3. 1 2  Two films by Ousmane Sembène: Black Girl & Borom Sarret. Brittish Film Insitute (BFI):n BlueRay+DVD -julkaisu (2015). Viitattu 4.5.2019.
4. 1 2  Arkistoitu kopioBorom Sarret *africanfilmlibrary.com via archive.org*.  2009. Electronic Media Network.  Arkistoitu 23.9.2009. Viitattu 4.5.2019. (englanniksi)
5. ↑  *Borom Sarret* Elonetissä.

Aiheesta muualla
----------------

* Borom Sarret -elokuvan (englanniksi) tekstitetty ote (kesto 2 min) (ranskaksi) (youtube.com)
* Borom Sarret -elokuva (kesto 18 min ja risat) (ranskaksi) (youtube.com)
* Borom Sarret (englanniksi) (africanfilmny.org)
* Ousmane Sembène: *A freedom fighter who used a camera as his weapon* (Samba Gidjigon essee; s. 1-7, DVD/BlueRay kotelossa "Two films by Ousmane Sembène Black Girl, Borom Sarret"; (englanniksi); bfi.org.uk)
* Manthia Diawara & Ngũgī wa Thiong'o (ohjaajat) *Sembène: The making of African cinema* (dokumenttielokuva, pääosin (englanniksi); 1994, 60 min, USA; mukana DVD/BlueRay kotelossa "Two films by Ousmane Sembène Black Girl, Borom Sarret")